சிறப்பு சேவைகள் மற்றும் கட்டுரைகள்
இந்தியாவில் நிலவும் நீர்ப் பிரச்சனைகளுக்கு தீர்வு காணும் வகையில் 'பல்துறை நீர் மேலாண்மை மற்றும் கொள்கை மைய'த்தை சென்னை ஐ.ஐ.டி. நிறுவியுள்ளது
‘அக்வாமேப்’  என்று அழைக்கப்படும் இந்த மையத்தை உருவாக்க சென்னை ஐ.ஐ.டி.யின் முன்னாள் மாணவர்கள் தொடக்க நிலை நிதியாக ரூ.3 கோடி வழங்குவதாக உறுதி அளித்து தாராள ஆதரவை வழங்கி உள்ளனர்
இந்தியாவில் உள்ள நீர்ப் பிரச்சனைகளுக்குத் தீர்வு காண அக்வாமேப் என்று அழைக்கப்படும் பல்துறை நீர் மேலாண்மை மற்றும் கொள்கை மையத்தை சென்னையில் உள்ள இந்திய தொழில் நுட்பக் கழகம் புதிதாக நிறுவியுள்ளது.
புதுமையான தொழில்நுட்பங்களைப் பயன்படுத்தி அதிகப் பயன் அளிக்கும் மாதிரிகளை வடிவமைப்பதன் மூலம், சவாலான நீர்ப் பிரச்சனைகளுக்கு தெளிவான தீர்வுகளை இந்த மையம் வழங்கும். இந்தக் கருத்துக்கு சான்றாக, நாடு முழுவதும் தேர்ந்தெடுக்கப்பட்ட இடங்களில் மாதிரித் திட்டம் செயல்படுத்தப்படும்.
அக்வாமேப் திட்டத்தின் முதன்மை ஆய்வாளரும், சென்னை ஐ.ஐ.டி.யின் திட்டப் பிரிவுத் தலைவருமான பேராசிரியர் லிஜி பிலிப் வீடியோ பதிவின் மூலம் இந்தத் திட்டம் குறித்து அளித்துள்ள விளக்கத்தை பின்வரும் இணைப்பில் இருந்து பதிவிறக்கம் செய்து கொள்ளலாம் - https://drive.google.com/file/d/1sn3ShI2hqgcDyEkN2xeoCW_wQknmrXms/view?usp=sharing
முன்னாள் மாணவர்களின் தலைசிறந்த பங்களிப்புமுறை
சென்னை ஐ.ஐ.டி.யின் முன்னாள் மாணவர்களான டாக்டர் பரசுராம் பாலசுப்பிரமணியன், சி.இ.ஓ., தீம் ஒர்க் அனலிடிக்ஸ் மற்றும் இடிஹாசா ரிசர்ச் அண்ட் டிஜிட்டல் தலைவர் திரு.கிருஷ்ணன் நாராயணன் ஆகியோர், இந்த முயற்சிக்கு தொடக்க நிலை நிதியுதவியாக 3 கோடி ரூபாயை இரண்டு ஆண்டுகளுக்கு வழங்க உறுதி அளித்திருப்பதுடன், ஐந்தாண்டுத் திட்டத்தை வடிவமைப்பதிலும் உதவி புரிந்துள்ளனர்.
சமூக ரீதியான திட்டங்களுக்கு தங்கள் ஆதரவை வழங்கியுள்ள முன்னாள் மாணவர்களுக்கு நன்றி தெரிவித்துப் பேசிய சென்னை ஐ.ஐ.டி.யின் முன்னாள் மாணவர் மற்றும் நிறுவனத் தொடர்புப் பிரிவு தலைவர் பேராசிரியர் மகேஷ் பஞ்சக்நுலா, "நீர் மேலாண்மை தொடர்பாக தேசிய அளவில் மகத்தான முக்கியத்துவம் வாய்ந்த இந்த முன்முயற்சிக்காக தங்களின் நேரம், பொருள், திறமை ஆகியவற்றை வழங்கி இருப்பதுடன், இதனை வடிவமைப்பதிலும் உதவி புரிந்த எங்களது முன்னாள் மாணவர்களான டாக்டர் பரசுராம் பாலசுப்ரமணியன், திரு கிருஷ்ணன் நாராயணன் ஆகியோருக்கு நன்றியைத் தெரிவித்துக் கொள்கிறேன். பேராசிரியர்களுக்கு முன்னாள் மாணவர்கள் உதவும் வகையில் தனித்துவம் வாய்ந்ததாக உருவாக்கப்பட்டிருப்பது அக்வாமேப் திட்டத்தின் மற்றொரு சிறப்பம்சமாகும்" என்று குறிப்பிட்டார்.
அக்வாமேப் திட்டத்தின்கீழ் நடுத்தர- நீண்டகாலத்திற்கு எதிர்பார்க்கப்படும் முக்கிய முடிவுகள்
- நடைமுறையில் உள்ள சிக்கலான நீர்ப் பிரச்சனைகளுக்கு கூட்டமைப்பு அணுகுமுறையில் தீர்வு காணும் செயல்திறன்
- பரந்த அளவில் தாக்கத்தையும் பயன்பாட்டையும் ஏற்படுத்தி தீர்வுகளை வழங்கக் கூடிய ஒரு திட்டமாக உருவாக்குதல்
- புதிய நீர்த் திட்டங்களுக்காக குறைந்த பட்சம் 6 கிராமங்கள்/ நகரங்களில் சோதனை அடிப்படையில் புதுமை நீர்த் திட்ட ஆய்வுகளை வெற்றிகரமாக முடித்து, உள்நாட்டில் நீர் மேலாண்மை மற்றும் கொள்கையை அமல்படுத்தும் மாதிரித் திட்டங்களாக அவற்றை வெளிப்படுத்துதல்
- ஆண்டுக் கணக்கில் தீர்க்கப்படாமல் சவாலாக நீடித்து வரும் 3 நீர்ப் பிரச்சனைகளைத் தீர்த்து வைத்தல், சோதனை அடிப்படையிலான திட்டங்களில் அவற்றை வெற்றிகரமாகச் செயல்படுத்துதல்
- அதிநவீன நீர்த் தகவலியல்  ஆய்வகத்தை அமைத்தல்
- உறுதியுடன் வடிவமைக்கப்பட்ட, முன்னாள் மாணவர்களின் பங்களிப்புடன் கூடிய சமூக ஈடுபாட்டுத் திட்டம்.
இத்திட்டம் குறித்து விவரித்த சென்னை ஐ.ஐ.டி. முன்னாள் மாணவரும், தீம் ஒர்க் அனலிடிக்ஸ் தலைமைச் செயல் அலுவலருமான டாக்டர் பரசுராம் பாலசுப்ரமணியன் பேசியதாவது: தேசிய முக்கியத்துவம் வாய்ந்த ஒரு திட்டத்தில் பங்களிப்பை வழங்க எனக்கு வாய்ப்பு அளித்ததற்காக இந்த கல்வி நிறுவனத்திற்கு நன்றியை உரித்தாக்குகிறேன். இந்தியாவின் பெரும்பாலான நீர்ப் பிரச்சினைகளுக்குத் தீர்வு காண, நுட்பமான மற்றும் பயனுள்ள மேலாண்மை நடைமுறைகள் தேவைப்படுகின்றன. கிராமங்கள்/ நகரங்களில் புதிய நீர்த் திட்டங்களை அமைத்து, அவற்றை செயல்படுத்தும் போது ஏற்படும் நீர் சார்ந்த பெரும் சவால்களில் இருந்து நாம் நிறையக் கற்றுக் கொள்ளலாம். சமூகம், தொழில், கல்வி மற்றும் தொழில் நுட்பத் துறையில் சிறந்து விளங்குவோரை இணைத்துப் பணியாற்றச் செய்திருப்பதன் மூலம், வெற்றிகரமான தேர்ந்தெடுக்கப்பட்ட மாதிரித் திட்டமாக அக்வாமேப் அமைந்துள்ளது என உறுதியாக நம்புகிறேன்"
இந்தத் திட்டம் தொடர்பாக தெரிவித்த சென்னை ஐ.ஐ.டி. முன்னாள் மாணவர் சங்கத்தின்  தலைவரும், இடிஹாசா ரிசர்ச் அண்ட் டிஜிட்டல் தலைவருமான திரு.கிருஷ்ணன் நாராயணன் தெரிவித்ததாவது: "இந்தியாவில் நீர் தொடர்பான முன்னோடித் திட்டத்தில் கிடைத்த அனுபவத்தைக் கொண்டுஅக்வாமேப்-பின் எதிர்கால இலக்கை வடிவமைப்பதில் எனக்கு மிக்க மகிழ்ச்சி. இந்த கல்வி நிறுவனத்தின் முன்னாள் மாணவன் என்ற முறையில் என்னுடைய நேரத்தை செலவிடுவது திருப்தி அளிக்கிறது. அக்வாமேப் திட்டம் முன்னாள் மாணவர்களைக் கொண்டு உருவாக்கப்பட்டுள்ள முன்முயற்சி என்பதால், நீர் மேலாண்மையில் நிபுணத்துவம் பெற்ற முன்னாள் மாணவர்கள் தங்களை ஆய்வாளராக, தொழில் முனைவோராக, திட்ட வல்லுநர்களாக, தன்னார்வர்களாக தங்களை ஈடுபடுத்திக் கொள்ள விண்ணப்பிக்கலாம்."
சென்னை ஐ.ஐ.டி.யின் திட்டப் பிரிவுத் தலைவரும், சென்னை ஐ.ஐ.டி.யின் கட்டடப் பொறியியல் துறையின் பேராசிரியருமான லிஜி பிலிப் அக்வாமேப் திட்டத்தின் தலைமை ஆய்வாளராகப் பொறுப்பேற்று உள்ளார். நீர் பிரச்சனைகள் தொடர்பாகப் பணியில் ஈடுபட்டிருக்கும் மேலும் 20 ஆசிரியர்கள், கட்டடப் பொறியியல், வேதியியல், ரசாயனப் பொறியியல், மின் பொறியியல், இயந்திரப் பொறியியல், மேலாண்மை, மனிதநேயம் மற்றும் சமூக அறிவியல் போன்ற வெவ்வேறு துறைகளை உள்ளடக்கிய பலரும் அவருக்கு உதவி புரிவார்கள். சென்னை ஐ.ஐ.டி. இயக்குநரைத் தலைவராகக் கொண்டு அக்வாமேப் ஆட்சி மன்றக் குழு அமைக்கப்பட்டு உள்ளது. அத்துடன் நீர் தொழில்நுட்பம், நீர் மேலாண்மை, நீர்க் கொள்கை போன்ற துறைகளில் மிகச் சிறந்து விளங்கும், புகழ்பெற்ற பலரைக் கொண்ட ஆலோசனைக் குழு ஒன்றும் செயல்படும்.
அக்வாமேப் மேற்கொள்ளத் திட்டமிட்டு இருக்கும் பணிகள் குறித்து விரிவாக விளக்கம் அளித்த சென்னை ஐ.ஐ.டி.யின் திட்டப் பிரிவுத் தலைவரும், சென்னை ஐ.ஐ.டி.யின் கட்டடப் பொறியியல் துறையின் பேராசிரியருமான லிஜி பிலிப், "நம் நாட்டில் சவாலாக நீடித்து வரும் நீர்ப் பிரச்சனைகளுக்கு ஆகச் சிறந்த தீர்வுகளை நாங்கள் வழங்க உள்ளோம். இந்தத் திட்டத்தை வெற்றிகரமாக செயல்படுத்த சென்னை ஐ.ஐ.டி.யின் நீர் ஆய்வு மையங்களான Sutram, International Centre for Clean Water  - IIT Madras, and PCoE on Water and Sustainability மற்றும் இதர பங்களிப்பாளர்களுடன் அக்வாமேப் இணைந்து பணியாற்றும். நீர் பாதுகாப்பு, நீரின் தரம், நிலையான நீர் மேலாண்மை ஆகியவற்றில் உலக அளவில் அளவுகோலாகக் கருதும் அளவுக்கு பரிந்துரைத் தளங்களை நிச்சயம் உருவாக்குவோம்." எனத் தெரிவித்தார்.
###
(Visitor Counter : 192